அதிகாரங்கள் 27 முதல் 28 வரை அதிகாரம் 27 பெலிஸ்தியரிடையே தாவீது 1 பின்னர் தாவீது, "நான் இங்கே சவுலின் கையில் ஒருநாள் மடிவது திண்ணம். ஆதலால் பெலிஸ்தியர் நாட்டுக்குச் சென்று தப்பித்துக் கொள்வதைவிட எனக்கு வேறு வழி இல்லை; அப்பொழுதுதான் இஸ்ரயேலின் எல்லைக்குள் என்னைக் கண்டுபிடிக்கலாமென்ற நம்பிக்கை சவுலுக்கு அற்றுப் போகும்; நானும் அவர் கையிலிருந்து தப்பி விடுவேன்" என்று தமக்குள் சொல்லிக் கொண்டார். 2 பின் தாவீதும் அவருடன் இருந்த அறுநூறு ஆள்களும் புறப்பட்டுச் சென்று மாவோகின் மகனும் காத்து மன்னருமான ஆக்கிசு என்பவரிடம் சேர்ந்தனர். 3 அங்கே தாவீதும் அவர்தம் ஆள்களும் அவரவர் குடும்பத்தாரும், தாவீதோடு அவருடைய இருமனைவியரான இஸ்ரயேலைச் சார்ந்த அகினோவாமும், நாபாலின் மனைவியும் கர்மேலைச் சார்ந்தவருமான அபிகாயிலும் காத்து நகரில் ஆக்கிசிடம் தங்கினர். 4 தாவீது காத்து நகருக்கு ஓடிவிட்டார் என்று சவுலுக்கு அறிவித்தனர்; அதன் பின் அவர் அவரைத் தேடிச்செல்லவில்லை. 5 தாவீது ஆக்கிசை நோக்கி, "என் மேல் உமக்கு இரக்கம் இருந்தால், நான் குடியிருக்க நாட்டுப் புற ஊர்கள் ஒன்றில் எனக்கு இடம் தாரும்; உம் அடியான் உம்மோடு தலைநகரில் ஏன் வாழ வேண்டும்?" என்றார்.